Helle Sjelle (KF), 2005-01-12:
Den aftale, som nu er indgået mellem alle Folketingets partier på nær to, er efter Det Konservative Folkepartis opfattelse et godt udgangspunkt for debatten op til den kommende folkeafstemning om den nye EU-traktat, vel nok et af de bedste udgangspunkter, vi har haft forud for en folkeafstemning om EU.
Samtidig er den aftale også et godt grundlag for en fremadrettet dansk politik i EU i de kommende år.
Udvidelsen af EU med ti nye lande har givet et samlet Europa frem for det delte kontinent, der var resultatet af et halvt århundredes kold krig mellem Øst og Vest.
Danmark har således taget aktiv del i indsatsen for at nå det demokratiske fællesskab.
Der skal ikke være nogen tvivl om, at fællesskab mellem Europas stater og folk, udvidelsen, har været et af hovedmålene, og der skal heller ikke være nogen tvivl om, at efter vores opfattelse må man sige, at et demokratisk, samarbejdende og stærkt EU er i Danmarks interesse, men det skal samtidig også være et åbent, effektivt og beslutningsdygtigt EU.
I Det Konservative Folkeparti er vi således glade for, at Folketingets partier er enige om, at den nye traktat er et bedre udgangspunkt, et bedre grundlag for EU-samarbejdet end det, vi hidtil har haft.
Lad mig i den forbindelse blot nævne et par eksempler: Vi konstaterer bl.a., at beslutningsprocedurerne forenkles og effektiviseres, så EU kan levere de nødvendige resultater også med 25 eller endnu flere medlemslande.
Med den nye traktat er det således tydeligere, hvordan arbejdsdelingen mellem EU og medlemslandene skal være, men traktaten rummer også en meget vigtig definition af de allermest grundlæggende mål og værdier for EU.
Det understreges, at EU bygger på demokrati, frihed, tolerance, ligestilling og på respekt for menneskerettighederne.
Set med danske øjne er det utrolig tilfredsstillende, at det står skrevet i traktaten, at lovgivning i EU skal foregå i fuld åbenhed – det lægger vi stor vægt på – både i Europa-Parlamentet og i Ministerrådet.
Aftalen viser også, at et stort folketingsflertal står bag principperne for Danmarks deltagelse i det nye, udvidede EU, men den ændrer selvfølgelig ikke ved det faktum, at partierne herinde fortsat vil være uenige i arbejdet med EU’s love og regler, og den daglige EUpolitiske proces fortsætter som før.
Forhåbentlig er vi også kommet ud af den blokerende, frustrerende og ærlig talt nogle gange lidt nytteløse debat om et ja eller et nej til EU og over i debatten om, hvilke resultater vi egentlig vil nå.
Det overvældende flertal for denne her aftale blandt medlemmerne af SF, som også udenrigsministeren har været inde på, kan jo kun bestyrke mig i den tro.
M039S33213397subh.fm Page 3385
Monday, February 14, 2005 12:24 PM
Tilbage står selvfølgelig endnu, at traktaten skal ratificeres i Danmark gennem en folkeafstemning.
Vi har brug for en saglig debat uden myter og diverse fordomme.
Det bliver selvsagt en stor opgave, hvor partierne selvfølgelig også får lejlighed til at komme med konkrete bud på, hvor EU-samarbejdet skal bevæge sig hen i de kommende år.
Men også i denne her debat er jeg sikker på, at aftalen mellem stort set alle Folketingets partier vil spille en afgørende og positiv rolle, og jeg tror desuden, at aftalen vil have en positiv effekt på selve udfaldet af afstemningen.